題江貫道百牛圖
作者：湯炳龍
朝代：宋

paragraphs: 我本山陽田舍叟，家有淮南數千畝。
江南倦客老不歸，此田多爲勢家有。
猶記少年學牧時，去時日出歸日西。
我生衣食仰此輩，愛之過於百里奚。
祗今辛苦耕硯席，無處賣文長絕食。
卷中邂逅黑牡丹，相逢喜是曾相識。
負郭無須二頃田，一雙栗角能幾錢。
數口之家便可飽，要如此圖知何年。
平生富貴非所願，城府近來尤可厭。
何時倒乘牛背眠東風，勝如仰看宣明面。